**PRIJEDLOG**

Na temelju članka 41. stavka 3. Zakona o obnovljivim izvorima energije i visokoučinkovitoj kogeneraciji („Narodne novine“, br. 100/15 i 123/16), Vlada Republike Hrvatske je na sjednici održanoj \_\_\_\_\_\_\_\_\_ godine donijela

ODLUKU

O NAKNADI ZA OBNOVLJIVE IZVORE ENERGIJE I VISOKOUČINKOVITU KOGENERACIJU  
  
I.

Ovom Odlukom određuje se način korištenja, visina, obračun, prikupljanje, raspodjela i plaćanje naknade za poticanje proizvodnje električne energije iz postrojenja koja koriste obnovljive izvore energije i kogeneracijskih postrojenja (u daljnjem tekstu: naknada za obnovljive izvore energije i kogeneracije), sukladno strateškim ciljevima Republike Hrvatske koji se odnose na udio obnovljivih izvora energije i kogeneracije u ukupnoj potrošnji električne energije, vodeći računa o stanju na energetskom tržištu Republike Hrvatske i troškovima proizvodnje električne energije iz proizvodnih postrojenja koja koriste obnovljive izvore energije i visokoučinkovitih kogeneracijskih postrojenja.

Ovom se Odlukom određuje i udio električne energije proizvedene iz proizvodnih postrojenja koja koriste obnovljive izvore energije i visokoučinkovitih kogeneracijskih postrojenja čija se proizvodnja električne energije potiče.

# II.

Izrazi koji se koriste u ovoj Odluci imaju značenja utvrđena zakonom kojim se uređuje energetski sektor i zakonom kojim se uređuju obnovljivi izvori energije.

Pojedini izrazi u smislu ove Odluke imaju sljedeća značenja:

1. Ministarstvo - središnje tijelo državne uprave nadležno za energetiku,

2. operator tržišta električne energije - pravna osoba s javnim ovlastima, koja je odgovorna za organiziranje tržišta električne energije, s pravima i dužnostima prema Zakonu o obnovljivim izvorima energije i visokoučinkovitoj kogeneraciji („Narodne novine“, br. 100/15 i 123/16) (u daljnjem tekstu: Zakon),

3. Smjernice - Smjernice o državnim potporama za zaštitu okoliša i energiju za razdoblje 2014.-2020. (2014/C 200/01). (Službeni list Europske unije, 28.6.2014.)

# III.

Visina naknade za poticanje iznosi 0,075 kn/kWh za sve kupce električne energije.

Iznimno od stavka 1. ove točke, visina naknade za poticanje za kupce električne energije koji su sukladno zakonu kojim se uređuje zaštita zraka obveznici ishođenja dozvole za emisije stakleničkih plinova, iznosi 0,007 kn/kWh, temeljem točke (197) Smjernica.

U naknadu za poticanje iz stavaka 1. i 2. ove točke nije uključen porez na dodanu vrijednost.

# IV.

Operator tržišta električne energije prikuplja naknadu za poticanje od opskrbljivača, a koju opskrbljivač naplaćuje svojim kupcima sukladno ugovoru o opskrbi krajnjeg kupca.

Operator tržišta električne energije sa svakim pojedinim opskrbljivačem sklapa ugovor kojim se detaljno uređuju sva međusobna prava i obveze u svezi s prikupljanjem naknade za obnovljive izvore energije i kogeneracije, obračunom i naplatom naknade. Opskrbljivač električne energije dužan je izdati operatoru tržišta električne energije jamstvo radi osiguranja naplate naknade za obnovljive izvore energije i kogeneracije.

Operator tržišta električne energije obračunava i razdjeljuje sredstva prikupljena od naknade za poticanje na proizvođače električne energije iz proizvodnih postrojenja koja koriste obnovljive izvore energije i kogeneracijskih postrojenja, na temelju sklopljenih ugovora sukladno Tarifnom sustavu za proizvodnju električne energije iz obnovljivih izvora energije i kogeneracije („Narodne novine“, br. 33/07), Tarifnom sustavu za proizvodnju električne energije iz obnovljivih izvora energije i kogeneracije („Narodne novine“, br. 63/12, 121/12, 144/12) i Tarifnom sustavu za proizvodnju električne energije iz obnovljivih izvora energije i kogeneracije („Narodne novine“, br. 133/13, 151/13, 20/14, 107/14, 100/15) i Pravilniku iz članka 25. Zakona.

Sredstva prikupljena od naknade za poticanje ne smatraju se prihodom operatora tržišta električne energije, osim u dijelu financiranja poslova sukladno točki VIII. ove Odluke.

# V.

Naknadu za poticanje plaća kupac električne energije.

Naknada za poticanje predstavlja dodatak na cijenu električne energije za kupca.

Sredstva prikupljena s naslova naknade za poticanje koja nisu tijekom godine razdijeljena sukladno odredbama ove Odluke u istu svrhu će se koristiti tijekom sljedeće kalendarske godine.

Prava i obveze operatora tržišta električne energije i opskrbljivača električnom energijom koja se odnose na dostavu podataka o ukupnoj mjesečnoj prodaji električne energije kupcima, ispostavu računa za naplatu naknade za poticanje te rok plaćanja naknade za poticanje određena su odredbama Zakona i Pravilnika iz članka 25. Zakona.

# VI.

Operator tržišta električne energije dužan je:

– najmanje jednom godišnje Ministarstvu podnijeti izvješće o prikupljanju, obračunu i razdiobi sredstava prikupljenih na temelju ove Odluke i u skladu sa Zakonom i Pravilnikom iz članka 25. Zakona,

– najmanje jednom godišnje izvijestiti javnost putem sredstava javnog informiranja o prikupljanju i plaćanju naknada za poticanje.

# VII.

Sredstva naknade za poticanje koriste se za isplatu poticajne cijene električne energije povlaštenim proizvođačima koji su u sustavu poticanja proizvodnje električne energije za isporučenu električnu energiju sukladno odredbama Tarifnog sustava za proizvodnju električne energije iz obnovljivih izvora energije i kogeneracije („Narodne novine“, br. 33/07), Tarifnog sustava za proizvodnju električne energije iz obnovljivih izvora energije i kogeneracije („Narodne novine“, br. 63/12, 121/12, 144/12) i Tarifnog sustava za proizvodnju električne energije iz obnovljivih izvora energije i kogeneracije („Narodne novine“, br. 133/13, 151/13, 20/14, 107/14, 100/15) i Pravilnika iz članka 25. Zakona.

Udio električne energije iz proizvodnih postrojenja koja proizvode električnu energiju iz obnovljivih izvora energije određen je Nacionalnim akcijskim planom za obnovljive izvore energije do 2020. godine i predstavlja osnovu za određivanje dinamike ulaska u pogon proizvodnog postrojenja povlaštenog proizvođača električne energije čija se proizvodnja potiče kao i za sklapanje ugovora o otkupu električne energije s operatorom tržišta električne energije.

# VIII.

Sredstva naknade za poticanje koriste se i za financiranje poslova koje operator tržišta električne energije obavlja u sustavu poticanja proizvodnje električne energije iz proizvodnih postrojenja koja koriste obnovljive izvore energije i visokoučinkovitih kogeneracijskih postrojenja.

Ministarstvo utvrđuje iznos te nadzire obračun, isplatu i trošenje sredstava iz stavka 1. ove točke.

Operator tržišta električne energije određuje poslovnu banku koja će pratiti poslovanje operatora tržišta električne energije u sustavu poticanja proizvodnje električne energije iz proizvodnih postrojenja koja koriste obnovljive izvore energije i visokoučinkovitih kogeneracijskih postrojenja.

# IX.

Sredstva naknade za poticanje mogu se koristiti za plaćanje troškova uravnoteženja nastalih obračunom energije uravnoteženja EKO bilančne grupe, a sve sukladno Zakonu i Pravilniku iz članka 25. Zakona.

Obračun i naplatu troškova iz stavka 1. ove točke obavlja operator tržišta električne energije sukladno odredbama Zakona i Pravilnika iz članka 25. Zakona.

# X.

Ova Odluka stupa na snagu prvog dana od dana objave u „Narodnim novinama“.

Klasa:

Urbroj:

Zagreb,

**Predsjednik**

**mr. sc.** **Andrej Plenković v.r.**